Għall-ewwel darba fi 12-il sena, dalgħodu ġie ffirmat l-ewwel ftehim kollettiv għall-ħaddiema tal-kumpanija Wasteserv. Manuel Micallef, Chief Corporate Services Officer ħabbar b’sodisfazzjon li dan il-ftehim daħal fis-seħħ bil-għan li l-kumpanija tkompli tikber. Il-ftehim kollettiv kien iffirmat fil-preżenza ta’ rappreżentanti mill-management tal-WasteServ flimkien mat-Taqsima tal-Manifattura u l-Kummerċ tal-Union Ħaddiema Magħqudin. Il-Kap Eżekuttiv Tonio Montebello tkellem fid-dettal dwar dan il-ftehim u qal li dan se jwassal għal żidiet fil-pagi fosthom l-arretrati. Aktar minn hekk, il-ftehim kollettiv jinkludi benefiċċji oħrajn, fosthom dawk li jinkoraġġixxi miżuri favur il-familja u jippromwovu l-kunċett ta’ taħriġ u żvilupp. Qal li dan huwa pass importanti ħafna fil-proċess ta’ ristrutturar tal-kumpanija, li permezz tiegħu se tiġi assigurata effiċjenza u flessibilità permezz ta’ kodiċi ġdid ta’ dixxiplina. Il-President tal-UĦM Jesmond Bonello fisser dan il-ftehim bħala ħolma li saret realtà. Qal li d-diskussjonijiet dwar dan il-fethim bdew erba’ snin ilu, iżda qal li kien taħt it-tmexxija l-ġdida tal-Wasteserv li dan il-ftehim kollettiv sar realtà wara sforz kollettiv minn dawk kollha involuti. Min-naħa tiegħu, il-Ministru Leo Brincat qal li dan kien mument “storiku” għall-ħaddiema tal-Wasteserv, l-unjin tagħhom u l-management tal-kumpanija.